b'\n_START_ARTICLE_\nKlerik\n_START_PARAGRAPH_\nKlerik je izraz, ki je v\xc4\x8dasih ozna\xc4\x8deval pripadnike stanu kr\xc5\xa1\xc4\x8danske duhov\xc5\xa1\xc4\x8dine, danes pa (v \xc5\xa1ir\xc5\xa1em smislu) pomeni vse ljudi, ki opravljajo verski poklic - tudi v drugih verah._NEWLINE_Beseda klerik izvira iz gr\xc5\xa1ke besede \xce\xba\xce\xbb\xce\xb7\xcf\x81\xce\xbf\xcf\x82 [kleros] = izbrani, udele\xc5\xbeeni, dedi\xc4\x8di.\n_START_SECTION_\nKleriki v kr\xc5\xa1\xc4\x8danstvu\n_START_PARAGRAPH_\nV ve\xc4\x8dini kr\xc5\xa1\xc4\x8danskih Cerkva \xc5\xa1tejejo za klerike ljudi, ki so prejeli duhovni\xc5\xa1ko posve\xc4\x8denje in se po tem znamenju lo\xc4\x8dijo od ostalih vernikov. Glede na stopnjo posve\xc4\x8denja se kleriki lo\xc4\x8dijo na diakone, ma\xc5\xa1nike in \xc5\xa1kofe. Vsaka od stopenj posve\xc4\x8denja omogo\xc4\x8da \xc5\xa1e razli\xc4\x8dne slu\xc5\xbebe, npr.: kaplan, \xc5\xbeupnik, vikar, dekan, metropolit, kardinal, pape\xc5\xbe, ipd._NEWLINE_Nekatera dela v Cerkvi lahko pravljajo tudi navadni verniki - laiki._NEWLINE_Nekateri protestanti zavra\xc4\x8dajo delitev vernikov na laike in klerike. Po njihovem prepri\xc4\x8danju lahko vsak vernik razume vrhovno avtoriteto Svetega pisma.\n_START_SECTION_\nKleriki v islamu\n_START_PARAGRAPH_\nSunitski muslimani ne priznavajo klera v pravem pomenu besede. Molitve vodi imam (arabsko \xd8\xa5\xd9\x85\xd8\xa7\xd9\x85 [imam] = vodja), ki pa je v bistvu le eden od navadnih vernikov._NEWLINE_\xc5\xa0iitski muslimani imajo nekoliko druga\xc4\x8dno tradicijo in poznajo organizirano duhov\xc5\xa1\xc4\x8dino. Njihovi kleriki se imenujejo ajatole (arabsko: \xd8\xa2\xd9\x8a\xd8\xa9 \xd8\xa7\xd9\x84\xd9\x84\xd9\x87, perzijsko: \xd8\xa2\xd9\x8a\xd8\xaa\xe2\x80\x8c\xd8\xa7\xd9\x84\xd9\x84\xd9\x87) in mule (perzijsko: \xd9\x85\xd9\x84\xd8\xa7).\n_START_SECTION_\nKleriki v judovstvu\n_START_PARAGRAPH_\nJudovski kleriki se imenujejo rabini (hebrejsko: \xd7\xa8\xd6\xb7\xd7\x91\xd6\xb4\xd6\xbc\xd7\x99 [rabi] = u\xc4\x8ditelj). To so razlagalci postave in pogosto voditelji obredov.'